32006L0042
L 157/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2006/42/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 17 май 2006 година
относно машините и за изменение на Директива 95/16/ЕО (преработен текст)
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 95 от него,
като взеха предвид предложението на Комисията (1),
като взеха предвид становището на Европейския икономически и социален комитет (2),
в съответствие с процедурата, предвидена в член 251 от Договора (3),
като имат предвид, че:
(1)
Директива 98/37/ЕО на Европейския парламент и на Съвета от 22 юни 1998 г. относно сближаването на законодателствата на държавите-членки по отношение на машините (4) кодифицира Директива 89/392/ЕИО (5). Поради извършването на нови значителни изменения на Директива 98/37/ЕО, е необходимо за по-голяма яснота посочената директива да бъде преработена.
(2)
Секторът на машините обхваща значителна част от отрасъл машиностроене и представлява една от промишлените опори на икономиката на Общността. Социалната цена, която се плаща за значителния брой злополуки, предизвикани пряко от използването на машините, може да бъде намалена чрез интегрирането на принципите на безопасност при самото проектиране и изработване на машините, както и чрез правилното им монтиране и поддръжка.
(3)
Държавите-членки носят отговорност на своята територия за осигуряване на безопасността и здравето на хората, по-специално на работниците и потребителите, и ако е необходимо, на домашните животни и имуществото, по-специално по отношение на рисковете, произтичащи от използването на машините.
(4)
За да се осигури правната защита на потребителите, е необходимо да се уточни във възможно най-висока степен приложното поле на настоящата директива и принципите относно нейното приложение.
(5)
Разпоредбите със задължителен характер на държавите-членки в областта на асансьорите на строителните обекти, предназначени за повдигане на хора или на хора и товари, често пъти се допълват с технически спецификации, които фактически са задължителни, и/или с незадължителни стандарти, които не водят непременно до осигуряване на различни нива на безопасност и опазване на здравето, но които поради своите различия представляват пречки пред търговията в рамките на Общността. Освен това националните системи за удостоверяване на съответствието и за сертифициране на тези машини се различават значително. Следователно е желателно от приложното поле на настоящата директива да не се изключват асансьорите на строителните обекти, предназначени за повдигане на хора или на хора и товари.
(6)
Необходимо е от приложното поле на настоящата директива да се изключат оръжията, включително огнестрелните оръжия, влизащи в обхвата на Директива 91/477/EИО на Съвета от 18 юни 1991 г. относно контрола по придобиването и притежаването на оръжие (6). Изключването на огнестрелните оръжия не се прилага към преносимите уреди за закрепване с експлозивен заряд и към други ударни машини, предназначени за промишлени или технически цели. Необходимо е да се предвиди преходен режим, позволяващ на държавите-членки да разрешават пускането на пазара и в експлоатация на такива машини, произведени в съответствие с националните разпоредби, които са в сила към момента на приемане на настоящата директива, включително разпоредбите, с които се прилага Конвенцията от 1 юли 1969 г. за взаимно признаване на контролните щемпели на преносимите огнестрелни оръжия. Такива преходни режими ще позволят също така на европейските органи по стандартизация да изготвят стандарти, с цел да се гарантира ниво на безопасност, което съответства на напредъка на технологиите.
(7)
Настоящата директива не се прилага към устройствата за повдигане на лица с помощта на машини, които не са предназначени за тази цел. Въпреки това не се нарушава правото на държавите-членки да предприемат мерки на национално равнище в съответствие с Договора по отношение на тези машини с цел прилагане на Директива 89/655/ЕИО на Съвета от 30 ноември 1989 г. относно минималните изисквания за безопасността и здравето на работниците при използването на работни съоръжения по време на работа (втора специална директива по смисъла на член 16, параграф 1 от Директива 89/391/ЕИО) (7).
(8)
Що се отнася до селскостопанските и горските трактори, разпоредбите на настоящата директива, прилагани по отношение на рисковете, които понастоящем не са покрити от Директива 2003/37/ЕО на Европейския парламент и на Съвета от 26 май 2003 г. относно типовото одобрение на селскостопански или горски трактори, на техните ремаркета и на теглително-прикачно оборудване заедно с техните системи, компоненти и обособени технически възли (8) не би трябвало да продължават да се прилагат, ако тези рискове са покрити от Директива 2003/37/ЕО.
(9)
Надзорът на пазара е основно средство, доколкото осигурява правилно и еднакво прилагане на директивите. Следователно е необходимо да се създаде правната рамка, в която този надзор ще може да бъде провеждан ефективно.
(10)
Държавите-членки носят отговорност настоящата директива да бъде прилагана по ефективен начин на тяхна територия и безопасността на съответните машини да бъде подобрявана постоянно в съответствие с приеманите от тях разпоредби. Те трябва да осигуряват упражняването на ефективен надзор над пазара, като се вземат предвид определяните от Комисията насоки, така че да се гарантира правилното и еднаквото прилагане на настоящата директива.
(11)
В рамките на надзора над пазара трябва да се прави ясно разграничение между оспорването на хармонизиран стандарт, съгласно който се признава предполагаемо наличие на съответствие на определена машина и предпазната клауза относно тази машина.
(12)
Пускането в експлоатация на машина по смисъла на настоящата директива може да се отнася единствено до използването на самата машина за целите на нейната нормална или предвидима в разумни граници експлоатация. Това не предопределя установяването на условия за ползване, които са извън обхвата на машината, при положение че тя не се изменя по начин, който не е предвиден от настоящата директива.
(13)
Също така е необходимо да се предвиди съответен механизъм за приемането на специални мерки на общностно равнище, с които да се изисква от държавите-членки да забраняват или ограничават пускането на пазара на някои типове машини, които представляват еднакъв риск за здравето и безопасността на хората поради пропуски в съответните хармонизирани стандарти, или поради техните технически характеристики, или да изискват от тези машини да спазват специални условия. За да се осигури извършването на подходяща оценка на необходимостта от такива мерки, те трябва да бъдат вземани от Комисията, подпомагана от комитет, като се вземат предвид провежданите консултации с държавите-членки и с други заинтересовани страни. Тъй като тези мерки не са пряко приложими по отношение на стопанските субекти, държавите-членки би трябвало да вземат всички необходими мерки за тяхното прилагане.
(14)
Трябва да бъдат спазвани съществените изисквания за безопасност и опазване на здравето, за да може да се гарантира, че машините са безопасни. Тези изисквания би трябвало да бъдат прилагани в зависимост от конкретния случай, като се взема предвид развитието на технологиите по време на създаването на машините, както и някои императивни изисквания от технически и икономически характер.
(15)
Когато машината може да бъде използвана от един потребител, тоест от непрофесионален оператор, производителят би трябвало да взема това предвид по време на нейното проектиране и изработване. Същото се отнася, когато машината нормално се използва за предоставяне на услуга на един потребител.
(16)
Въпреки че съвкупността от изисквания на настоящата директива не се прилага към частично окомплектованите машини, е необходимо тяхното свободно движение да бъде осигурено чрез специална процедура.
(17)
При организиране на панаири, изложения и подобни прояви би трябвало да е възможно излагането на машини, които не отговарят на изискванията на настоящата директива. Въпреки това заинтересованите лица би трябвало да бъдат информирани по адекватен начин за това несъответствие и за невъзможността гореспоменатите машини да бъдат придобити в състоянието, в което са.
(18)
Настоящата директива определя единствено съществените изисквания от общ характер за безопасност и опазване на здравето, допълнени от серия по-специфични изисквания за някои категории машини. За да бъдат улеснени производителите при доказването на съответствието спрямо тези съществени изисквания и за да позволи извършването на контрол на това съответствие, е необходимо да се разполага с хармонизирани стандарти на общностно равнище относно предотвратяването на рисковете, които произтичат от проектирането и изработването на машините. Тези стандарти се изготвят от частноправни организации и трябва да запазят своя незадължителен статут.
(19)
Предвид естеството на рисковете, свързани с използването на машините, които влизат в обхвата на настоящата директива, е необходимо да се установи процедура по оценка на съответствието със съществените изисквания за безопасност и опазване на здравето. Тези процедури би трябвало да се изготвят, като се взема предвид значението на опасността, която е вътрешно присъща за тези машини. Следователно за всяка категория машини би трябвало да има адекватна процедура, която да съответства на Решение 93/465/ЕИО на Съвета от 22 юли 1993 г. относно модулите, свързани с различните етапи от процедурите по оценка на съответствието и правилата за поставяне и използване на маркировката за съответствие „ЕО“, предназначени да бъдат използвани в директивите за техническо хармонизиране (9), и която взема предвид вида на проверката, изисквана за тези машини.
(20)
Необходимо е да се остави на производителите пълната отговорност за удостоверяване на съответствието на техните машини с разпоредбите на настоящата директива. Въпреки това за някои типове машини, притежаващи по-високо ниво на потенциални рискове, е желателно въвеждането на по-строга процедура по сертифициране.
(21)
Маркировката „ЕО“ би трябвало да бъде напълно призната като единствената маркировка, гарантираща съответствието на дадена машина с изискванията на настоящата директива. Всяка друга маркировка, която има вероятност да въведе в заблуждение трети лица относно значението или графичната форма на маркировката „ЕО“ или относно и двете едновременно, би трябвало да бъде забранена.
(22)
За да се осигури едно и също качество на маркировката „ЕО“ и на маркировката на производителя, е необходимо те да бъдат поставяни по една и съща технология. За да се избегне всяко объркване между маркировките „ЕО“, които биха могли да бъдат поставени на някои от компонентите, и маркировката „ЕО“ на машината, е необходимо последната да бъде поставена до името на лицето, което е поело отговорността за нея, а по-специално от производителя или от неговия упълномощен представител.
(23)
Производителят или неговият упълномощен представител би трябвало също така да следят да бъде извършена оценка на рисковете относно машината, която той възнамерява да пусне на пазара. За тази цел той трябва да определи кои са съществените изисквания за безопасност и опазване на здравето, които се прилагат към машината и по отношение на които той трябва да вземе мерки.
(24)
От съществено значение е производителят или неговият упълномощен представител, установен в Общността, преди да изготви декларацията за съответствие „ЕО“, да състави техническа конструктивна документация. Въпреки това не е необходимо цялата документация да бъде постоянно в материална наличност, но тя трябва да може да бъде предоставена на разположение при поискване. Документацията не трябва да включва подробни планове на използваните при производството на машините съставни модули, освен ако информацията за тях е необходима за проверка на съответствието спрямо съществените изисквания за безопасност и опазване на здравето.
(25)
Адресатите на всяко решение, взето в рамките на настоящата директива, трябва да знаят мотивите за това решение и начините за обжалване, които им се предоставят.
(26)
Необходимо е държавите-членки да предвидят санкции, прилагани към нарушенията на разпоредбите на настоящата директива. Тези санкции трябва да бъдат ефективни, съразмерни и възпиращи на извършеното нарушение.
(27)
Прилагането на настоящата директива към известен брой машини, предназначени за повдигане на хора, налага по-добро разграничаване на продуктите, влизащи в обхвата на настоящата директива от продуктите, влизащи в обхвата на Директива 95/16/ЕО на Европейския парламент и на Съвета от 29 юни 1995 г. за сближаване на законодателствата на държавите-членки относно асансьорите (10). Следователно е необходимо да се направи ново определяне на приложното поле на посочената по-горе директива и тя да бъде съответно изменена.
(28)
Като се има предвид, че целта на настоящата директива, а именно определянето на съществените изисквания за безопасност и опазване на здравето, свързани с проектирането и изработването, така че да се подобри безопасността на пусканите на пазара машини, не може да се осъществи по задоволителен начин от държавите-членки, но може да бъде по-добре осъществена на общностно равнище, Общността може да вземе съответните мерки съгласно принципа на субсидиарност, изложен в член 5 от Договора. В съответствие с принципа на пропорционалност, така както е дефиниран в посочения член, действието на настоящата директива се ограничава само с необходимото за постигането на тази цел.
(29)
В съответствие с точка 34 от междуинституционалното споразумение „За по-добра законодателна дейност“ (11) държавите-членки се насърчават да изготвят за своя употреба и в интерес на Общността свои собствени таблици, които в рамките на възможното илюстрират съответствието между настоящата директива и мерките по транспониране, и да ги правят публично достъпни.
(30)
Необходимо е да се приемат съответните мерки, необходими за прилагане на настоящата директива в съответствие с решение 1999/468/ЕО на Съвета от 28 юни 1999 г., в което се определят начините на упражняване на дадените на Комисията изпълнителни правомощия (12),
ПРИЕХА НАСТОЯЩАТА ДИРЕКТИВА:
Член 1
Приложно поле
1. Настоящата директива се прилага по отношение на следните продукти:
а)
машини;
б)
заменяемо оборудване;
в)
защитни елементи;
г)
товарозахващащи приспособления;
д)
вериги, въжета и ремъци;
е)
демонтируеми устройства за механично предаване на движение;
ж)
частично окомплектовани машини.
2. От приложното поле на настоящата директива се изключват:
а)
защитните елементи, предназначени да бъдат използвани като резервни части за замяна на идентични компоненти и предоставяни от производителя на оригиналната машина;
б)
специалното оборудване за панаирни празници и/или атракционни паркове;
в)
машините, които специално са проектирани или пуснати в експлоатация с цел използване в ядрената област, неизправността на които може да предизвика изтичане на радиоактивност;
г)
оръжията, включително огнестрелните оръжия;
д)
следните транспортни средства:
-
селскостопанските или горските трактори за рисковете, посочени в Директива 2003/37/ЕО, с изключение на машините, монтирани на тези превозни средства,
-
моторните превозни средства и техните ремаркета, обхванати от Директива 70/156/ЕИО на Съвета от 6 февруари 1970 г. относно сближаването на законодателствата на държавите-членки по отношение на типовото одобрение на моторните превозни средства и техните ремаркета (13), с изключение на машините, монтирани на тези превозни средства,
-
превозните средства, обхванати от Директива 2002/24/ЕО на Европейския парламент и на Съвета от 18 март 2002 г. относно типовото одобрение на двуколесни и триколесни моторни превозни средства (14), с изключение на машините, монтирани на тези превозни средства,
-
моторните превозни средства, предназначени изключително за участие в състезания, и
-
средствата за транспорт по въздух, вода и по железопътни мрежи, с изключение на машините, монтирани на тези превозни средства,
е)
корабите за морско корабоплаване и разположените в открито море мобилни единици, както и машините, монтирани на тези кораби и/или мобилни единици;
ж)
машините, които са специално проектирани и изработени за военни или полицейски цели;
з)
машините, които са специално проектирани и изработени за използване при научни изследвания за временна употреба в научни лаборатории;
и)
асансьорите, използвани като руднично оборудване;
й)
машините, предназначени за преместване на актьори по време на художествени представления;
к)
изброените по-долу електрически и електронни продукти, доколкото те са обхванати от Директива 73/23/ЕИО на Съвета от 19 февруари 1973 г. за сближаване на законодателствата на държавите-членки, отнасящи се до електрически съоръжения, предназначени за използване при някои ограничения на напрежението (15):
-
електродомакински уреди за домашна употреба,
-
аудио- и видеооборудване,
-
компютърно оборудване,
-
обикновени канцеларски машини,
-
нисковолтово свързващо и контролно оборудване,
-
електродвигатели;
л)
следното високоволтово електрическо оборудване:
-
свързващо и контролно оборудване,
-
трансформатори.
Член 2
Определения
За целите на настоящата директива „машина“ означава продуктите, изброени в член 1, параграф 1, букви а)-е).
Прилагат се следните определения:
а)
„машина“ означава:
-
съвкупност от свързани помежду си части или възли, от които поне една се движи, които са сглобени заедно за осигуряване на определено приложение, като тази съвкупност е оборудвана или е предназначена да бъде оборудвана със задвижваща система, различна от пряко приложената човешка или животинска сила,
-
съвкупността, предвидена в първо тире, на която липсват единствено устройствата за свързване към мястото на ползване или за свързване с източниците на енергия и задвижване,
-
съвкупността, предвидена в първо или второ тире, готова да бъде монтирана и която може да функционира в това състояние единствено след монтиране на транспортно средство или инсталиране в сграда или конструкция,
-
съвкупността от машини, предвидена в първо, второ и в трето тире, или частично окомплектованите машини, предвидени в буква ж), които за да достигнат същия резултат, са разположени и управлявани по такъв начин, че да функционират като едно цяло,
-
съвкупност от свързани помежду си части или възли, от които поне една се движи, които са сглобени заедно за осигуряване на повдигане на товари и единствената задвижваща сила на които е пряко прилаганата човешка сила;
б)
„заменяемо оборудване“ е устройство, което след пускането в експлоатация на машина или трактор, е монтирано към тази машина или този трактор от самия оператор с цел промяна на функцията ѝ/му или с цел придобиване на нова функция, доколкото това оборудване не представлява инструмент;
в)
„защитен елемент“ е компонент:
-
който служи за осигуряване на функция, свързана с безопасността,
-
който е пуснат самостоятелно на пазара,
-
неизправността и/или лошото функциониране на който поставя в опасност безопасността на хората, и
-
който не е необходим за функционирането на машината или който може да бъде заменен с други елементи, позволяващи на машината да функционира.
В приложение V има индикативен списък на защитните елементи, който може да бъде актуализиран в съответствие с член 8, параграф 1, буква а);
г)
„товарозахващащо приспособление“ е компонент или оборудване, което не е свързано към подемната машина, позволяващо захващането на товара, като се поставя или между машината и товара, или върху самия товар, или е предназначено да бъде съставна част от товара и се пуска самостоятелно на пазара; като товарозахващащи приспособления се считат също така въжетата за повдигане на товари (сапани) и техните компоненти;
д)
„вериги, въжета и ремъци“ означава вериги, въжета и ремъци, които са проектирани и произведени за повдигане на товари и са част от подемни машини или от товарозахващащи приспособления;
е)
„демонтируемо устройство за механично предаване на движение“ е демонтируем компонент, предназначен за предаването на мощност между самозадвижваща се машина или трактор и друга машина, като ги свързва на първата фиксирана степен на мощност. Когато това устройство се пуска на пазара със защитен кожух, съвкупността от тях се счита като представляваща един продукт;
ж)
„частично окомплектована машина“ е съвкупност, която представлява почти цяла машина, но не може да осигури сама по себе си определено приложение. Една задвижваща система представлява частично окомплектована машина. Частично окомплектованата машина е предназначена единствено за вграждане или монтиране с други машини или с други частично окомплектовани машини или оборудване с цел съставянето на машина, по отношение на която се прилага настоящата директива;
з)
„пускане на пазара“ означава първото предоставяне на разположение в Общността срещу заплащане или безплатно на машина или частично окомплектована машина с цел нейното продаване или използване;
и)
„производител“ означава всяко физическо или юридическо лице, което проектира и/или произвежда машина или частично окомплектована машина, по отношение на която се прилага настоящата директива и който е отговорен за съответствието на тази машина или частично окомплектована машина с настоящата директива предвид нейното пускане на пазара от негово име, под собствената му марка, или за негова собствена употреба. При отсъствие на производител като описания по-горе, като такъв се приема всяко физическо или юридическо лице, което пуска на пазара или в експлоатация машина или частично окомплектована машина, по отношение на която се прилага настоящата директива;
й)
„упълномощено лице“ е всяко установено в Общността физическо или юридическо лице, което е получило писмено пълномощно от производителя, за да изпълнява от негово име всички, свързани с настоящата директива, задължения и формалности, или част от тях;
к)
„пускане в експлоатация“ е първата употреба в рамките на Общността и в съответствие с нейното предназначение на машина, по отношение на която се прилага настоящата директива;
л)
„хармонизиран стандарт“ е техническа спецификация, приета от орган по стандартизация, по-специално от Европейския комитет по стандартизация (CEN), Европейския комитет за стандартизация в електротехниката (Cenelec) или Европейския институт за стандартизация в далекосъобщенията (ETSI) в рамките на мандата, предоставен от Комисията в съответствие с процедурите, установени от Директива 98/34/ЕО на Европейския парламент и на Съвета от 22 юни 1998 г., предвиждаща процедура за предоставяне на информация в областта на техническите стандарти и регламенти и правила относно услугите, свързани с информационното общество (16), която е лишена от задължителен характер.
Член 3
Специални директиви
Когато по отношение на дадена машина рисковете, предвидени в приложение I, са напълно или частично покрити по по-специален начин от други директиви на Общността, настоящата директива не се прилага или престава да се прилага по отношение на тези рискове за тази машина, от датата на прилагане на посочените по-горе други директиви.
Член 4
Надзор над пазара
1. Държавите-членки вземат всички необходими мерки, така че машините да могат да бъдат пускани на пазара и/или в експлоатация само ако отговарят на отнасящите се до тях разпоредби на настоящата директива и не увреждат здравето и безопасността на хората и при необходимост на домашни животни или вещи, когато са инсталирани и поддържани в съответствие с изискванията и са използвани според предназначението им или при предвидими в разумни граници условия.
2. Държавите-членки вземат всички необходими мерки, така че частично окомплектованите машини да бъдат пускани на пазара единствено, ако отговарят на отнасящите се до тях разпоредби на настоящата директива.
3. Държавите-членки създават или определят компетентните органи, които ще контролират съответствието на машините и частично окомплектованите машини по отношение на разпоредбите, предвидени в параграфи 1 и 2.
4. Държавите-членки определят задачите, организацията и правомощията на компетентните органи, предвидени в параграф 3, като информират за това Комисията и останалите държави-членки и като също така им съобщават всяка последваща информация.
Член 5
Пускане на пазара и пускане в експлоатация
1. Преди да пусне на пазара и/или да пусне в експлоатация дадена машина, производителят или неговият упълномощен представител трябва да:
а)
следи тя да отговаря на съответните съществени изисквания за безопасност и опазване на здравето, посочени в приложение I;
б)
следи да бъде налично техническото досие, предвидено в приложение VII, част А;
в)
предостави на разположение, по-специално, необходимата информация като например инструкцията за експлоатация;
г)
прилага необходимите процедури по оценяване на съответствието съгласно разпоредбите на член 12;
д)
изготви декларацията за съответствие „ЕО“ съгласно приложение II, част 1, раздел А и да следи тя да бъде приложена към машината;
е)
постави маркировката „ЕО“ в съответствие с член 16.
2. Преди да пусне на пазара частично окомплектована машина, производителят или неговият упълномощен представител трябва да следи да бъде приложена процедурата, предвидена в член 13.
3. За целите на процедурите, предвидени в член 12, производителят или неговият упълномощен представител трябва да разполага с необходимите средства или да има достъп до тях, за да осигури съответствието на машините със съществените изисквания за безопасност и опазване на здравето, предвидени в приложение I.
4. Когато машините са също така предмет на други директиви, обхващащи други аспекти и предвиждащи поставяне на маркировката „ЕО“, в тази маркировка трябва да се посочва, че машините отговарят също така на разпоредбите на тези други директиви.
Въпреки това когато една или няколко от тези директиви оставят на производителя или на неговия упълномощен представител в продължение на преходен период избора на режима, който ще бъде прилаган, в маркировката „ЕО“ трябва да се указва съответствието с разпоредбите само на директивите, прилагани от производителя или от неговия упълномощен представител. Позоваванията на прилаганите директиви, така както са публикувани в Официален вестник на Европейския съюз, се указват в декларацията за съответствие „ЕО“.
Член 6
Свобода на движение
1. Държавите-членки не могат да забраняват, ограничават или възпрепятстват пускането на пазара и/или пускането в експлоатация на тяхна територия на машините, които отговарят на настоящата директива.
2. Държавите-членки не могат да забраняват, ограничават или възпрепятстват пускането на пазара на частично окомплектовани машини, които са предназначени чрез съставената от производителя или от неговия упълномощен представител декларация за вграждане, предвидена в приложение II, част 1, раздел Б, да бъдат вградени в машина или да бъдат сглобени заедно с други частично окомплектовани машини, така че да представляват една-единствена машина.
3. Държавите-членки не трябва да възпрепятстват, по-специално, по време на провеждане на панаири, изложения, демонстрации и подобни прояви представянето на машини и на частично окомплектовани машини, които не отговарят на настоящата директива при положение, че ясно видима табела указва изрично тяхното несъответствие, както и невъзможността да бъдат предоставяни на разположение преди осигуряването на съответствието им. Освен това по време на демонстрациите на такива несъответстващи машини или частично окомплектовани машини трябва да бъдат взети адекватни мерки за безопасност, за да се осигури защитата на хората.
Член 7
Презумпция за съответствие и хармонизирани стандарти
1. Държавите-членки приемат, че машините, притежаващи маркировка „ЕО“ и придружавани от декларацията за съответствие „ЕО“, елементите на която са предвидени в приложение II, част 1, раздел А, отговарят на настоящата директива.
2. Машина, която е произведена съгласно даден хармонизиран стандарт, позоваванията на който са били публикувани в Официален вестник на Европейския съюз, се счита, че съответства на съществените изисквания за безопасност и опазване на здравето, влизащи в обхвата на този хармонизиран стандарт.
3. Комисията трябва да публикува позоваванията на хармонизираните стандарти в Официален вестник на Европейския съюз.
4. Държавите-членки са длъжни да вземат необходимите мерки, за да се позволи на социалните партньори да оказват влияние на национално равнище върху процеса на изготвяне и мониторинг на хармонизираните стандарти.
Член 8
Специални мерки
1. Комисията може съгласно процедурата, предвидена в член 22, параграф 3, да приеме всяка разпоредба, която е необходима за прилагането на разпоредбите, отнасящи се до следните точки:
а)
актуализиране на индикативния списък на защитните елементи от приложение V, предвиден в член 2, буква в);
б)
ограничаване на пускането на пазара на машините, посочени в член 9.
2. Комисията може съгласно процедурата, предвидена в член 22, параграф 2, да приеме всяка разпоредба, която е необходима за въвеждането и практическото прилагане на настоящата директива, включително мерките, необходими за осигуряване на сътрудничеството между самите държави-членки, както и между тях и Комисията, в съответствие с член 19, параграф 1.
Член 9
Специални мерки, свързани с потенциално опасните машини
1. Когато в съответствие с предвидената в член 10 процедура Комисията счита, че даден хармонизиран стандарт не удовлетворява напълно съществените изисквания за безопасност и опазване на здравето, които влизат в нейния обхват и са упоменати в приложение I, Комисията може в съответствие с параграф 3 от настоящия член да предприеме мерки, изискващи от държавите-членки да забраняват или ограничават пускането на пазара на машини, които поради своите технически характеристики представляват рискове поради непълнотите на стандарта, или да изискват тези машини да спазват специални условия.
Когато в съответствие с предвидената в член 11 процедура Комисията счита, че дадена приета от определена държава-членка мярка е оправдана, Комисията може в съответствие с параграф 3 от настоящия член да предприеме мерки, изискващи от държавите-членки да забраняват или ограничават пускането на пазара на машини, които поради своите технически характеристики представляват същия риск, или да изискват тези машини да спазват специални условия.
2. Всяка държава-членка може да поиска от Комисията да разгледа необходимостта от приемане на мерките, предвидени в параграф 1.
3. В случаите, предвидени в параграф 1, Комисията е длъжна да извърши консултации с държавите-членки и останалите заинтересовани страни, като посочва мерките, които възнамерява да приеме, така че да осигури на общностно равнище високо ниво на защита на здравето и безопасността на хората.
Като взема предвид резултатите от тази консултация, тя приема необходимите мерки съгласно предвидената в член 22, параграф 3 процедура.
Член 10
Процедура по оспорване на хармонизиран стандарт
Когато една държава-членка или Комисията считат, че определен хармонизиран стандарт не отговаря напълно на съществените изисквания за безопасност и опазване на здравето, които влизат в нейния обхват и които са упоменати в приложение I, Комисията или държавата-членка сезират комитета, създаден по силата на Директива 98/34/ЕО, като излагат своите аргументи. Комитетът изготвя становище в най-кратки срокове. Като има предвид становището на комитета, Комисията взема решение да публикува, да не публикува, да публикува с ограничения, да остави в сила, да остави в сила с ограничения или да отмени позоваванията на съответния хармонизиран стандарт в Официален вестник на Европейския съюз.
Член 11
Предпазна клауза
1. Когато една държава-членка констатира, че определена машина, към която се прилага настоящата директива, притежаваща маркировка „ЕО“ и декларация за съответствие „ЕО“, и която се използва в съответствие с предназначението си или в предвидими в разумни граници условия, съществува вероятност да увреди здравето или да наруши безопасността на хората и при необходимост на домашни животни или вещи, тя взема всички необходими мерки, за да изтегли тази машина от пазара, да забрани пускането ѝ на пазара и/или в експлоатация, или да ограничи нейната свобода на движение.
2. Държавата-членка незабавно информира Комисията и останалите държавите-членки за предприемането на подобна мярка и указва причините за своето решение, като уточни по-специално дали несъответствието се дължи на:
a)
неспазването на съществените изисквания, предвидени в член 5, параграф 1, буква а);
б)
неправилното прилагане на хармонизираните стандарти, предвидени в член 7, параграф 2;
в)
пропуски в самите хармонизирани стандарти, предвидени в член 7, параграф 2.
3. Комисията започва консултации със заинтересованите страни във възможно най-кратки срокове.
След края на тези консултации Комисията решава дали мерките, предприети от държавата-членка, са оправдани или не, и съобщава своето решение на държавата-членка, която е приела тези мерки, на останалите държави-членки, както и на производителя или на неговия упълномощен представител.
4. Когато предвидените в параграф 1 мерки се дължат на пропуск в хармонизираните стандарти и ако държавата-членка, която е в основата на приемането на тези мерки, реши да ги остави в сила, Комисията или държавата-членка започват процедурата, предвидена в член 10.
5. Когато дадена машина не отговаря на изискванията за съответствие и притежава маркировка „ЕО“, компетентната държава-членка взема необходимите мерки срещу този, който е поставил маркировката, и информира за това Комисията. Комисията уведомява за това останалите държави-членки.
6. Комисията осигурява информирането на държавите-членки за развитието и резултата от тази процедура.
Член 12
Процедури по оценка на съответствието на машините
1. За да удостовери съответствието на определена машина с разпоредбите на настоящата директива, производителят или неговият упълномощен представител трябва да прилагат една от процедурите по оценка на съответствието, предвидени в параграфи 2, 3 и 4.
2. Когато машината не е посочена в приложение IV, производителят или неговият упълномощен представител прилага процедурата по оценка на съответствието с извършване на вътрешен контрол на производството на машини, предвидена в приложение VIII.
3. Когато машината не е посочена в приложение IV и ако е произведена в съответствие с предвидените в член 7, параграф 2 хармонизирани стандарти, и при условие, че тези стандарти обхващат всички приложими съществени изисквания за безопасност и опазване на здравето, производителят или неговият упълномощен представител прилагат една от следните процедури:
а)
процедурата по оценка на съответствието с извършване на вътрешен контрол на производството на машини, предвидена в приложение VIII;
б)
процедурата по типово изпитване ЕО, предвидена в приложение IХ, както и извършване на вътрешен контрол на производството на машини, предвиден в приложение VIII, точка 3;
в)
процедурата по цялостно осигуряване на качеството, предвидена в приложение Х.
4. Когато машината е упомената в приложение IV и ако не е произведена в съответствие с предвидените в член 7, параграф 2 хармонизирани стандарти, или е произведена само в съответствие с част от тях, или ако хармонизираните стандарти не обхващат всички приложими съществени изисквания за безопасност и опазване на здравето, или ако не съществуват хармонизирани стандарти за въпросната машина, производителят или неговият упълномощен представител прилагат една от следните процедури:
а)
процедурата по типово изпитване ЕО, предвидена в приложение IХ, както и извършване на вътрешен контрол на производството на машини, предвиден в приложение VIII, точка 3;
б)
процедурата по цялостно осигуряване на качеството, предвидена в приложение Х.
Член 13
Процедура относно частично окомплектованите машини
1. Производителят на частично окомплектована машина трябва да следи преди нейното пускане на пазара:
а)
да бъде изготвена необходимата техническа документация, описана в приложение VII, част Б;
б)
да бъде изготвено указанието относно монтажа, описано в приложение VI;
в)
да бъде изготвена декларацията за вграждане, описана в приложение II, част 1, раздел Б.
2. Указанието относно монтажа и декларацията за вграждане придружават частично окомплектованата машина до нейното вграждане в крайната машина и тогава стават част от техническото досие на тази машина.
Член 14
Нотифицирани органи
1. Държавите-членки нотифицират на Комисията и на останалите държави-членки органите, които те са натоварили с осъществяване на процедурата по оценка на съответствието с цел предвиденото в член 12, параграфи 3 и 4 пускане на пазара, както и специалните процедури по оценка на съответствието и категориите машини, за които тези органи са натоварени за отговарят, а също и получените предварително от Комисията идентификационни номера. Държавите-членки нотифицират Комисията и останалите държави-членки за евентуалните последващи промени.
2. Държавите-членки трябва да се уверят, че нотифицираните органи са под редовно наблюдение, което има за цел да провери дали спазват във всеки един момент критериите, предвидени в приложение ХI. Нотифицираният орган предоставя на разположение при поискване цялата необходима информация, включително документите относно бюджета, така че държавите-членки да могат да се уверят, че са изпълнени изискванията, предвидени в приложение ХI.
3. Държавите-членки прилагат предвидените в приложение ХI критерии за оценяване на органите, които трябва да бъдат нотифицирани, и на органите, които вече са нотифицирани.
4. Комисията публикува в Официален вестник на Европейския съюз списък на нотифицираните органи, в който фигурират техните идентификационни номера и задачите, за изпълнението на които те са били нотифицирани. Тя осигурява актуализирането на този списък.
5. Органите, отговарящи на критериите за оценка, предвидени в съответните хармонизирани стандарти, позоваванията на които са публикувани в Официален вестник на Европейския съюз, се считат за отговарящи на горепосочените критерии.
6. Ако даден нотифициран орган констатира, че производителят не отговаря или вече не отговаря на съответните изисквания на настоящата директива, или че не би трябвало да бъде издаден сертификат за типово изпитване ЕО, или че не би трябвало да бъде одобрена определена система за осигуряване на качество, той преустановява действието или анулира сертификата или одобрението при спазване на принципа на пропорционалност, или налага ограничения, като ги мотивира подробно, освен ако производителят гарантира чрез съответни корективни мерки постигането на съответствие с тези изисквания. Ако действието на сертификата или одобрението бъдат преустановени или те бъдат анулирани, или ако бъдат наложени ограничения, или пък ако се наложи намесата на компетентния орган, нотифицираният орган трябва да информира предвидения в член 4 компетентен орган. Държавата-членка трябва да информира незабавно останалите държави-членки и Комисията. Необходимо е да бъде предвидена процедура по обжалване.
7. За да се координира еднаквото прилагане на настоящата директива, Комисията предвижда организирането на обмен на опит между властите на държавите-членки, натоварени с определянето, нотифицирането и надзора над нотифицираните органи и организации.
8. Държавата-членка, която е нотифицирала определен орган, е длъжна да оттегли незабавно своето нотифициране, ако установи:
а)
че този орган вече не отговаря на критериите, предвидени в приложение ХI; или
б)
че този орган нарушава сериозно задълженията си.
Тя незабавно информира за това Комисията и останалите държави-членки.
Член 15
Инсталиране и използване на машините
Настоящата директива не засяга правото на държавите-членки да налагат при спазване на правото на Общността изискванията, които считат за необходими, за да се осигури защитата на хората, и по-специално на работниците, по време на използването на машините, стига това да не налага промени на тези машини, които не са упоменати в настоящата директива.
Член 16
Маркировка „ЕО“
1. Маркировката за съответствие „ЕО“ се състои от инициалите „ЕО“ съгласно образеца, който фигурира в приложение III.
2. Маркировката за съответствие „ЕО“ се поставя на машините така, че да е видима, четлива и неизтриваема в съответствие с приложение III.
3. Забранява се поставянето на машините на маркировки, знаци или надписи, които има вероятност да въведат в заблуждение трети лица относно значението или графичната форма на маркировката „ЕО“, или относно и двете едновременно. На машините може да бъде поставена всяка друга маркировка, при условие че не се нарушава видимостта, четливостта и значението на маркировката „ЕО“.
Член 17
Несъответстваща маркировка
1. Държавите-членки приемат като несъответстваща маркировка:
а)
поставянето на маркировката „ЕО“ по силата на настоящата директива на продукти, по отношение на които тя не се прилага;
б)
липсата на маркировка „ЕО“ и/или на декларацията за съответствие „ЕО“ за определена машина;
в)
поставянето на определена машина на маркировка, която е различна от маркировката „ЕО“ и която е забранена по силата на член 16, параграф 3.
2. Когато една държава-членка установи наличието на маркировка, която не отговаря на съответните разпоредби на настоящата директива, производителят или неговият упълномощен представител е задължен да приведе продукта в съответствие с тях и да преустанови нарушението при условията, определени от тази държава-членка.
3. Ако несъответствието продължава, държавата-членка предприема всички подходящи мерки за ограничаване или забрана на пускането на пазара на въпросния продукт или осигурява изтеглянето му от пазара в съответствие с процедурата, предвидена в член 11.
Член 18
Поверителност
1. Без да се засягат разпоредбите и съществуващите национални практики в областта на поверителността на информацията, държавите-членки трябва да следят всички страни и лица, засегнати от прилагането на настоящата директива, да бъдат задължени да опазват поверителността на информацията, получена при изпълнение на техните задачи. По-специално, тайните на предприятията и търговските и професионалните тайни се третират като поверителни, освен ако тяхното разгласяване се налага, за да се защити здравето и безопасността на хората.
2. Разпоредбите на параграф 1 не засягат задълженията на държавите-членки и на нотифицираните органи, свързани с реципрочната размяна на информация и информирането относно предупрежденията.
3. Всяко решение, взето от държавите-членки и от Комисията в съответствие с членове 9 и 11, трябва да бъде публикувано.
Член 19
Сътрудничество между държавите-членки
1. Държавите-членки трябва да предприемат необходимите мерки, така че компетентните органи, предвидени в член 4, параграф 3, да сътрудничат помежду си и с Комисията и да си предават необходимата информация, за да позволят еднаквото прилагане на настоящата директива.
2. За да се координира еднаквото прилагане на настоящата директива, Комисията предвижда организирането на обмен на опит между компетентните органи, натоварени с надзора на пазара.
Член 20
Способи за обжалване
Всяка мярка, взета в приложение на настоящата директива, която ограничава пускането на пазара и/или в експлоатация на машина, по отношение на която се прилага настоящата директива, трябва да се придружава от подробна и точна мотивация. Тя се съобщава своевременно на заинтересованата страна, като се указват и начините за обжалване, предвидени според действащото в съответната държава-членка законодателство, както и сроковете, в които трябва да бъдат внесени исковете.
Член 21
Разпространяване на информацията
Комисията взема необходимите мерки, за да може да бъде предоставена на разположение полезната информация относно прилагането на настоящата директива.
Член 22
Комитет
1. Комисията се подпомага от комитет, по-долу наричан „Комитетът“.
2. В случай, когато се прави позоваване на настоящия параграф, се прилагат членове 3 и 7 от Решение 1999/468/ЕО, като се съблюдават разпоредбите на член 8 от него.
3. В случай, когато се прави позоваване на настоящия параграф, се прилагат членове 5 и 7 от Решение 1999/468/ЕО, като се съблюдават разпоредбите на член 8 от него.
Периодът, предвиден в член 5, параграф 6 от Решение 1999/468/ЕО, се определя на три месеца.
4. Комитетът приема свой процедурен правилник.
Член 23
Санкции
Държавите-членки определят режима на санкциите, които ще се прилагат в случай на нарушаване на националните разпоредби, приети при прилагане на настоящата директива, и вземат всички необходими мерки за осигуряване на тяхното прилагане. Тези санкции трябва да бъдат ефективни, съразмерни и възпиращи на извършеното нарушение. Държавите-членки нотифицират Комисията относно тези разпоредби най-късно до 29 юни 2008 г. и я информират своевременно за всяка по-късна промяна, свързана с тях.
Член 24
Изменение на Директива 95/16/ЕО
Директива 95/16/ЕО се изменя, както следва:
1.
в член 1, параграфи 2 и 3 се заменят със следния текст:
„2. За целите на настоящата директива „асансьор“ означава подемно съоръжение, обслужващо определени нива и разполагащо с превозващо устройство, движещо се по дължината на твърди водачи, чийто наклон спрямо хоризонталата е по-голям от 15 градуса, и което е предназначено за транспортиране на:
-
хора,
-
хора и товари,
-
само на товари, ако до превозващото устройство има достъп, тоест в него лесно може да влезе лице и то е оборудвано с устройства за управление, разположени вътре в превозващото устройство или в обсега на лицето, което се намира в него.
Подемните съоръжения, които се движат по точно установен курс в пространството, дори в случаите, когато те не се придвижват по дължината на твърди водачи, се считат като асансьори, влизащи в приложното поле на настоящата директива.
„Превозващо устройство“ означава частта на асансьора, в която се намират лицата и/или се поставят товарите, за да бъдат повдигани или спускани.
3. Настоящата директива не се прилага към:
-
подемните съоръжения, скоростта на които не надвишава 0,15 m/s,
-
асансьорите на строителните обекти,
-
въжените съоръжения, включително фюникюлерите,
-
асансьорите, които са специално проектирани и изработени за военни или полицейски цели,
-
подемните съоръжения, от които могат да бъдат изпълнявани определени задачи,
-
асансьорите, използвани като руднично оборудване,
-
подемните съоръжения, предназначени за повдигане на актьори по време на художествени представления,
-
подемните съоръжения, монтирани в транспортните средства,
-
подемните съоръжения, свързани с машина и предназначени изключително за достъп до работното място, включително до местата за поддръжка и инспектиране, които се намират на машината,
-
зъбчатите железници,
-
ескалатори и механични тротоари.“;
2.
В приложение I, точка 1.2 се заменя със следния текст:
„1.2.
Превозващо устройство
Превозващото устройство на всеки асансьор трябва да представлява кабина. Тази кабина трябва да бъде проектирана и изработена така, че да предлага пространството и здравината, съответстващи на определения от монтьора максимален брой лица и номинално натоварване на асансьора.
Когато асансьорът е предназначен за превоз на хора и ако размерите му го позволяват, кабината трябва да бъде проектирана и изработена така, че да не възпрепятства или пречи чрез своите структурни характеристики на достъпа и използването ѝ от хора с увреждания, и да позволява извършването на всички необходими промени, предназначени да улесняват нейната употреба.“.
Член 25
Отмяна
Директива 98/37/ЕО се отменя от 29 декември 2009 г.
Позоваванията на отменената директива се считат като позовавания на настоящата директива и се тълкуват в съответствие с таблицата за съответствие, фигурираща в приложение ХII.
Член 26
Въвеждане в националните законодателства
1. Държавите-членки приемат и публикуват разпоредбите, необходими за привеждане на законодателството си в съответствие с настоящата директива, най-късно до 29 юни 2008 г. Те незабавно информират Комисията за това.
Държавите-членки прилагат тези разпоредби от 29 декември 2009 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на разпоредбите от националното законодателство, които те приемат в областта, уредена с настоящата директива, заедно с таблицата за съответствие между разпоредбите на настоящата директива и приетите от тях разпоредби от националното законодателство.
Член 27
Дерогиране
До 29 юни 2011 г. държавите-членки могат да разрешават пускането на пазара и пускането в експлоатация на преносими уреди за закрепване с експлозивен заряд и на други машини с ударно действие, които отговарят на националните разпоредби, които са в сила към момента на приемане на настоящата директива.
Член 28
Влизане в сила
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 29
Адресати
Адресати на настоящата директива са държавите-членки.
Съставено в Страсбург на 17 май 2006 година.